તેના બ્લડ ટેસ્ટ થતાં જાણવા મળ્યું કે તેના પ્લેટલેટ્સ ખતરાજનક સપાટીએ નીચે ઊતરી ગયાં હતાં. નોર્મલ પ્લેટલેટ્સ કાઉન્ટ પ્રતિમાઇક્રોલિટર લોહીમાં દોઢ લાખથી સાડા ચાર લાખ જેટલા હોય છે જ્યારે ગિરીશના લોહીમાં પ્લેટલેટ્સ કાઉન્ટ મહજ 4,000 રહી ગયાં હતાં.ગિરીશને જાણીતી ખાનગી હોસ્પિટલના ડૉક્ટરો દ્વારા સત્વરે સઘન સારવાર માટે ખસેડાયો જ્યાં ઘણા રીપોર્ટસ કરાવ્યાં બાદ ફાઇનલી જાહેર થયું કે ગિરીશને એક્યૂટ બ્લડ કેન્સર થઇ ચૂક્યું છે. ગિરીશને તરત આઈસીયુમાં દાખલ થઇ જવાનું કહેવાયું ત્યાં એ સમયે જ તેની બહેને ડૉક્ટર હરિ મેનનનો સંપર્ક કર્યો. તેઓ ખૂબ જાણીતાં હેમેટો-ઓન્કોલોજિસ્ટ છે. તેમની પાસેથી સારવાર લેવાનું શરુ કરાયું. ડૉક્ટર મેનન અને તેમની ટીમ દ્વારા ગિરીશને ટ્રેક પર લાવવા હાર્ડવર્ક શરુ થયું. તેને બહાર ચાલવા જવા પ્રોત્સાહિત કરતાં, રુમમાં બંધ પડ્યાં રહેવા કરતાં બહારના ખુલ્લાં કુદરતી વાતાવરણમાં રહેવા ધકેલતાં. કીમોથેરેપીનો કઠિન તબક્કો આવ્યો. તેને પણ ગિરીશે કોઇ ફરિયાદ વગર પસાર કર્યો. ડૉક્ટરોની ટીમે નોંધ્યું કે ગિરીશ પહેલેથી જ સ્પોર્ટસમેન હતો એટલે પ્રમાણમાં તેની શરીરની ચુસ્તી સારી હતી જેના કારણે કેન્સરની સારવારના ઘણાં મુશ્કેલ સેશનમાં ટકવામાં મદદ મળી. સઘન સારવારના લાંબા દિવસો બાદ ગિરીશને હોસ્પિટલમાંથી ડિસ્ચાર્જ મળ્યો. ઘરમાં તેની જિંદગી તકલીફદાયક વીતી રહી હતી. બ્લડ કેન્સરના સમાચારે તેની કારકિર્દી પર નકારાત્મક અસર છોડી હતી અને બીજીતરફ મહારોગની સારવારનો પહાડ જેવડો ખર્ચો આવી પડતાં તેને મોટો આથિક ફટકો પડ્યો હતો. પોતાને દેવાંમાં ડૂબેલો જોઇ રહેલાં ગિરીશે દેવું ચૂકવવાનો નિશ્ચય કર્યો. ઝડપથી તેણે કશું નક્કર કામ કરવાનું હતું. તેણે નક્કી કર્યું કે લોકોને ફિટનેસ ટ્રેનિંગ આપીને ખર્ચો કાઢવો.